गुना-पाड़ौन सड़क से डामर गायब चूरी फैली होने से फिसल रहे वाहन
खराब सड़क के कारण रास्ता बदलकर वाहन निकालते हैं चालक
भास्कर संवाददाता | बमोरी
गुना- पाड़ौन मार्ग पर धूल के गुबारों और उखड़ी गिट्टी से लोगों का सफर मुश्किलों भरा हो रहा है। स्टेट हाईवे नंबर 26 के तहत आने वाली यह सड़क उखड़कर बुरी तरह से छलनी हो गई है। स्थिति यह है कि 55 किमी लंबे इस मार्ग पर सेनवोट से लेकर अनारथ तक तो स्थिति इतनी ज्यादा खराब हो गई है कि पूरी की पूरी सड़क ही गायब हो गई है। पूरी सड़क से डामर तो कहीं हिस्सों से गायब हो गया है। पूरी सड़क पर चूरी फैली दिखाई देती है। बारिश के समय मार्ग पर कीचड़ और मिट्टी ही नजर आती है।ऐसे में लोगों को इस सड़क पर से चलना बेहद चुनौतियों भरा साबित हो रहा है।
ढाई साल पहले कराया पेचवर्क भी उखड़ा
इस मार्ग का निर्माण मप्र सड़क विकास निगम द्वारा करीब 5 साल पहले कराया गया था। लेकिन बेहद घटिया स्तर के काम की वजह से यह महज 3 साल ही उखड़ गई थी। इसके बाद करीब ढाई साल पहले कपासी से लेकर कलोरा तक करीब 6 किमी के दायरे में सड़क बहुत ज्यादा खराब होने से इसका पेचवर्क भी कराया गया था। लेकिन इसमें भी ठेका कंपनी ने पेंचवर्क के नाम पर गड्ढों में मिट्टी डालकर ऊपर से डामर डलवाकर खानापूर्ति कर ली गई थी। इसका खामियाजा अब बारिश में फिर से उखड़कर कर बहने से लोगों को परेशानियों के रूप में भुगतना पड़ रहा है। ऐसे में अब एक बार फिर से इस मार्ग पर सफर करने में खासी कठिनाइयां हो रही है।
राजस्थान सहित एक सैकड़ा गांवों को जोड़ती है सड़क
स्टेट हाईवे 26 के तहत आने वाली उक्त सड़क गुना सहित क्षेत्र के करीब एक सैकड़ा से ज्यादा गांवों को सीधे तौर पर जिला मुख्यालय और राजस्थान के दिल्ली-जयपुर हाईवे को जोड़ती है। यह मार्ग पाड़ौन से राजस्थान के नाहरगढ़ व भंवरगढ़ होकर दिल्ली जयपुर फोरलेन हाईवे को जोड़ती है। इसके अलावा बमोरी ब्लॉक और राजस्थान के करीब एक सैकड़ा से ज्यादा गांवों को भी सीधे तौर पर गुना जिला मुख्यालय और राजस्थान के प्रमुख हाईवे पर जोड़ती है। लेकिन इसके बाद भी जिम्मेदारों द्वारा इसके निर्माण पर ध्यान नहीं दिया है।
10 किमी का चक्कर लगाकर जाते हैं वाहन
इस सड़क की बदहाली की स्थिति का अंदाजा इसी बात से लगाया जा सकता है कि ज्यादातर वाहन चालक अब आवागमन के लिए इस मार्ग का इस्तेमाल तक नहीं कर रहे हैं। इस मार्ग पर सेनवोट चौराहे से अनारथ तक 35 किमी हिस्से की हालत सबसे ज्यादा खराब है। मजबूरी में चार पहिया और दुपहिया वाहन चालकों को राजस्थान छबड़ा वाली सड़क से निकलना पड़ रहा है। लोग दूसरी सड़क को सेनवोट चौराहे से छबड़ा रोड से रामनगर से कोहन तिराहे से फतेहगढ़ आते हैं। जहां से वापस पाड़ौन के लिए गुना- पाड़ौन मार्ग को पकड़ कर रही रवाना होते हैं। इसमें उन्हें 10 किमी का अतिरिक्त चक्कर लगाना पड़ता है। जबकि अन्य भारी वाहन उसी गुना- पाड़ौन मार्ग से गुजरते हैं।
गुना- पाड़ौन मार्ग उखड़कर बुरी तरह से छलनी हो गया है।
3 साल पहले बनी थी सड़क, 6 माह पहले हुआ था पेचवर्क
hin_Deva hin_Deva hne_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva